CELEX: 62009TN0247
Language: el
Date: 2009-06-16 00:00:00
Title: Υπόθεση T-247/09: Προσφυγή-αγωγή της 16ης Ιουνίου 2009 — Ευρωπαϊκή Δυναμική κατά Επιτροπής

29.8.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 205/43
            
         Προσφυγή-αγωγή της 16ης Ιουνίου 2009 — Ευρωπαϊκή Δυναμική κατά Επιτροπής
   (Υπόθεση T-247/09)
   2009/C 205/79
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα-ενάγουσα: Ευρωπαϊκή Δυναμική — Προηγμένα Συστήματα Τηλεπικοινωνιών, Πληροφορικής και Τηλεματικής ΑΕ (Αθήνα, Ελλάδα) (εκπρόσωποι: Ν. Κορογιαννάκης και Μ. Δερμιτζάκης, δικηγόροι)
   
      Καθής-εναγομένη: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα (στο εξής: προσφεύγουσα) ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής περί απορρίψεως της προσφοράς της προσφεύγουσας, υποβληθείσας στο πλαίσιο του ανοικτού διαγωνισμού ΑΟ 10186 για την «Παραγωγή και διάδοση του Συμπληρώματος της Επίσημης Εφημερίδας της Ευρωπαϊκής Ένωσης: ιστοσελίδα TED, DVD-ROM της ΕΕ S και συναφή επιγραμμικά και απογραμμικά μέσα ενημέρωσης» (ΕΕ 200/S 2-001445), κοινοποιηθείσας στην προσφεύγουσα με έγγραφο της 7ης Απριλίου 2009, και κάθε περαιτέρω απόφαση της Επιτροπής, περιλαμβανομένης της αποφάσεως περί αναθέσεως της εκτελέσεως της συμβάσεως στον επιτυχόντα υποψήφιο,
            
         
               —
            
            
               να υποχρεώσει την Επιτροπή να αποκαταστήσει τη ζημία που υπέστη η προσφεύγουσα λόγω της ως άνω διαδικασίας διαγωνισμού, ανερχόμενη σε 1 490 215,58 ευρώ,
            
         
               —
            
            
               να καταδικάσει την Επιτροπή στη δικαστική δαπάνη της προσφεύγουσας και στα έξοδα στα οποία αυτή υποβλήθηκε σε σχέση με την υπό κρίση προσφυγή-αγωγή (στο εξής: προσφυγή), ακόμη και αν απορριφθεί η υπό κρίση προσφυγή.
            
         
      Λόγοι ακυρώσεως και κύρια επιχειρήματα
   
   Στην υπό κρίση υπόθεση, η προσφεύγουσα ζητεί την ακύρωση της αποφάσεως της καθής περί απορρίψεως της προσφοράς της προσφεύγουσας, υποβληθείσας στο πλαίσιο του ανοικτού διαγωνισμού για υπηρεσίες παραγωγής και διαδόσεως του Συμπληρώματος της Επίσημης Εφημερίδας της Ευρωπαϊκής Ένωσης: ιστοσελίδα TED, DVD-ROM της ΕΕ S και συναφή επιγραμμικά και απογραμμικά μέσα ενημερώσεως (ΑΟ 10186), και περί αναθέσεως της εκτελέσεως της συμβάσεως στον επιτυχόντα διαγωνιζόμενο. Περαιτέρω, η προσφεύγουσα ζητεί αποζημίωση για τη ζημία που ισχυρίζεται ότι υπέστη λόγω της διαδικασίας διαγωνισμού.
   Προς στήριξη της προσφυγής της, η προσφεύγουσα προβάλλει τους ακόλουθους λόγους ακυρώσεως.
   Πρώτον η προσφεύγουσα ισχυρίζεται ότι η καθής υπέπεσε σε διάφορα πρόδηλα σφάλματα εκτιμήσεως και ότι αρνήθηκε να παράσχει οποιαδήποτε αιτιολογία ή εξήγηση στην προσφεύγουσα, κατά παράβαση του δημοσιονομικού κανονισμού (1) και των κανόνων εφαρμογής του καθώς και κατά παράβαση της οδηγίας 2004/18 (2) και του άρθρου 253 ΕΚ. Ισχυρίζεται ότι η Επιτροπή ουδέποτε πληροφόρησε την προσφεύγουσα, όπως ήταν υποχρεωμένη, ως προς τι υπερτερούσε συγκριτικώς ο διαγωνιζόμενος στον οποίο ανατέθηκε η εκτέλεση της συμβάσεως, παρά την έγγραφη αίτηση της προσφεύγουσας. Κατά τη γνώμη της προσφεύγουσας, τα σχόλια της Επιτροπής ήταν αόριστα, αστήρικτα και τηλεγραφικά και δεν συνιστούν εύλογη αιτιολογία. Η προσφεύγουσα ισχυρίζεται περαιτέρω ότι η Επιτροπή διόρθωσε εκ των υστέρων την αιτιολογία της προσβαλλομένης αποφάσεως, αφού η επιτροπή αξιολογήσεως αναθεώρησε την έκθεσή της και αποφάσισε να εξαλείψει ένα σχόλιο που αφορούσε τον διαγωνιζόμενο στον οποίο ανατέθηκε η εκτέλεση της συμβάσεως.
   Δεύτερον, η προσφεύγουσα ισχυρίζεται ότι η καθής παρέβη τα άρθρα 106 και 107 του δημοσιονομικού κανονισμού και παραβίασε τις αρχές της διαφανείας και της απαγορεύσεως των διακρίσεων, μη αποκλείοντας διαγωνιζομένους οι οποίοι βασίζονταν σε εργασία που πραγματοποίησαν σε χώρες εκτός ΠΟΕ/ΣΔΣ· η προσφεύγουσα ισχυρίζεται ότι, εφόσον η Επιτροπή επρόκειτο να επιτρέψει τη συμμετοχή αυτή, έπρεπε να ενεργήσει δίκαια, με διαφάνεια και χωρίς δυσμενείς διακρίσεις, διευκρινίζοντας τα κριτήρια επιλογής που θα χρησιμοποιούσε για να αποκλείσει ορισμένες εταιρίες ή να δεχθεί άλλες.
   Τρίτον, η προσφεύγουσα ισχυρίζεται ότι η καθής υπέπεσε σε πρόδηλα σφάλματα εκτιμήσεως όσον αφορά την προσφορά της προσφεύγουσας σε σχέση με άλλους διαγωνιζομένους και ότι παρέλειψε να εκθέσει αιτιολογία, δεδομένου ότι οι αρνητικές εκτιμήσεις της επιτροπής αξιολογήσεως όσον αφορά την προσφορά της προσφεύγουσας ήσαν αόριστες και αστήρικτες.
   
      (1)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ 2002 L 248, σ. 1)
   
      (2)  Οδηγία 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών (ΕΕ 2004 L 134, σ. 114)